Cynllunio Gwlad A Thref, Cymru RHAN 1 Cyffredinol Enwi, cychwyn a chymhwyso 1 1 Enw’r Rheoliadau hyn yw Rheoliadau Cynllunio Gwlad a Thref (Cynllun Datblygu Strategol) (Cymru) 2021 a deuant i rym ar 28 Chwefror 2022. 2 Mae’r Rheoliadau hyn yn gymwys o ran Cymru. 3 Mae’r Rheoliadau hyn yn gymwys mewn perthynas â diwygio CDS o dan adran 70(1) o Ddeddf 2004 yn yr un modd ag y maent yn gymwys mewn perthynas â llunio CDS o dan adran 60M(1) o’r Ddeddf honno. Dehongli 2 1 Yn y Rheoliadau hyn— ystyr “ACLl” (“ LPA ”) yw awdurdod cynllunio lleol fel y’i dehonglir yn unol â Rhan 1 o Ddeddf 1990; mae “adeilad” (“ building ”) yn cynnwys unrhyw strwythur neu adeiladwaith (gan gynnwys unrhyw estyniad, addasiad neu ailadeiladwaith), ac unrhyw ran o adeilad, fel y’i diffinnir yn y modd hwnnw, ond nid yw’n cynnwys cyfarpar neu beiriannau a gynhwysir mewn adeilad; ystyr “adroddiad adolygu” (“ review report ”) yw’r adroddiad sy’n ofynnol gan adran 69(2) o Ddeddf 2004 yn dilyn cynnal adolygiad o dan adran 69(1) o’r Ddeddf honno; ystyr “adroddiad arfarnu cynaliadwyedd” (“ sustainability appraisal report ”) yw’r adroddiad y cyfeirir ato yn adran 60M(7)(b) o Ddeddf 2004, ynghyd ag unrhyw adroddiad amgylcheddol sy’n ofynnol o dan ddarpariaethau Rheoliadau Asesiadau Amgylcheddol o Gynlluniau a Rhaglenni (Cymru) 2004 ; ystyr “adroddiad monitro blynyddol” (“ annual monitoring report ”) yw’r adroddiad blynyddol sy’n ofynnol gan adran 76(1) o Ddeddf 2004; mae i “adroddiad ymgynghori cychwynnol” (“ initial consultation report ”) yr ystyr a roddir gan reoliad 20(a); ystyr “amserlen” (“ timetable ”) yw’r amserlen y cyfeirir ati yn adran 63(1)(b) o Ddeddf 2004; ystyr “arolygu” (“ inspection ”) yw arolygu gan y cyhoedd; ystyr “CBC” (“ CJC ”) yw’r cyd-bwyllgor corfforedig, o fewn ystyr adran 74 o Ddeddf 2021, ac y mae Rhan 6 o Ddeddf 2004 yn gymwys iddo yn rhinwedd rheoliadau a wnaed o dan Ran 5 o Ddeddf 2021, sy’n llunio CDS; ystyr “CDS” (“ SDP ”) yw cynllun datblygu strategol fel y darperir ar ei gyfer yn adran 60M o Ddeddf 2004; mae i “cofrestr y lleoliadau a’r safleoedd strategol ymgeisiol” (“ candidate strategic locations and sites register ”) yr ystyr a roddir yn rheoliad 16(1)(d); mae i “cyfathrebiad electronig” yr ystyr a roddir i “electronic communication” gan adran 15(1) o Ddeddf Cyfathrebiadau Electronig 2000 ; ystyr “cyfeiriad” (“ address ”), o ran cyfathrebiadau electronig, yw unrhyw rif neu gyfeiriad a ddefnyddir at ddibenion cyfathrebiadau o’r fath; mae i “cynllun cynnwys cymunedau” yr ystyr a roddir i “community involvement scheme” yn adran 63(2) o Ddeddf 2004; mae i “cyrff ymgynghori cyffredinol” (“ general consultation bodies ”) yr ystyr a roddir yn rheoliad 5; mae i “cyrff ymgynghori penodol” (“ specific consultation bodies ”) yr ystyr a roddir yn rheoliad 6; ystyr “cytundeb cyflawni” (“ delivery agreement ”) yw’r cytundeb sy’n cynnwys yr eitemau hynny a ddisgrifir yn rheoliad 11(1); mae i “datblygu” yr ystyr a roddir i “development” yn adran 55(1) o Ddeddf 1990 ; mae i “datganiad o faterion adneuo” (“ statement of deposit matters ”) yr ystyr a roddir gan reoliad 20(c); mae i “datganiad o faterion cyn-adneuo” (“ statement of pre-deposit matters ”) yr ystyr a roddir gan reoliad 18(1); ystyr “Deddf 1990” (“ 1990 Act ”) yw Deddf Cynllunio Gwlad a Thref 1990 ; ystyr “Deddf 2004” (“ 2004 Act ”) yw Deddf Cynllunio a Phrynu Gorfodol 2004; ystyr “Deddf 2021” (“ 2021 Act ”) yw Deddf Llywodraeth Leol ac Etholiadau (Cymru) 2021 ; mae i “dogfennau cynigion yr CDS” (“ SDP proposals documents ”) yr ystyr ar roddir gan reoliad 20(b); mae i “dogfennau cynigion cyn-adneuo” (“ pre-deposit proposals documents ”) yr ystyr a roddir gan reoliad 17; ystyr “gweithdrefn yr CDS” (“ SDP procedure ”) yw’r weithdrefn y darperir ar ei chyfer yn Rhan 6 o Ddeddf 2004 ac yn y Rheoliadau hyn; ystyr “person a benodwyd” (“ appointed person ”) yw person a benodwyd gan Weinidogion Cymru o dan adran 64(4) o Ddeddf 2004; ystyr “tir” (“ land ”) yw unrhyw hereditament corfforol ac mae’n cynnwys adeilad. 2 Yn y Rheoliadau hyn, mae cyfeiriad at— a unrhyw ddarpariaeth yn Neddf 2004, ac eithrio at unrhyw ddarpariaeth yn adran 60M o’r Ddeddf honno, yn gyfeiriad at y ddarpariaeth o dan sylw fel y mae’n gymwys yn rhinwedd adran 60N o’r Ddeddf honno; b ardal yr CBC yn gyfeiriad at yr ardal y mae’r CBC yn arfer swyddogaethau mewn perthynas â hi yn rhinwedd rheoliadau a wnaed o dan adran 74 o Ddeddf 2021. Cyfathrebiadau electronig 3 1 Mae paragraff (2) yn gymwys— a pan fo’n ofynnol i berson — i anfon dogfen, copi o ddogfen neu unrhyw hysbysiad at berson arall, neu ii rhoi gwybod i berson arall am unrhyw fater, a b pan fo’r person arall hwnnw wedi darparu cyfeiriad at ddibenion cyfathrebiadau electronig. 2 Pan fo’r paragraff hwn yn gymwys, caniateir anfon y ddogfen, y copi neu’r hysbysiad neu roi’r wybodaeth ar ffurf cyfathrebiad electronig. 3 Pan gaiff person roi ymateb neu gyflwyno sylwadau ar unrhyw fater neu ddogfen, caniateir rhoi’r ymatebion hynny neu gyflwyno’r sylwadau hynny ar ffurf cyfathrebiad electronig. 4 Pan fo— a cyfathrebiad electronig yn cael ei ddefnyddio o dan baragraff (2) neu (3), a b y derbynnydd yn cael y cyfathrebiad y tu allan i oriau swyddfa arferol y person hwnnw, cymerir bod y derbynnydd wedi ei gael ar y diwrnod gwaith nesaf. RHAN 2 Gweithdrefn yr CDS: ei lunio Pennod 1 Cyffredinol a rhagarweiniol Y dogfennau sydd i’w darparu i Weinidogion Cymru 4 Rhaid i’r CBC ddarparu i Weinidogion Cymru gopi o bob hysbysiad a phob datganiad a gyhoeddwyd gan yr CBC yn unol â’r Rheoliadau hyn cyn gynted ag y bo’n ymarferol ar ôl i’r hysbysiad neu’r datganiad o dan sylw gael ei gyhoeddi gyntaf, ynghyd â chopi o bob dogfen a roddwyd ar gael i’w harolygu yn unol â’r Rheoliadau hyn. Cyrff ymgynghori cyffredinol 5 Yn y Rheoliadau hyn, ystyr “cyrff ymgynghori cyffredinol” yw— a cyrff gwirfoddol, y mae rhai o’u gweithgareddau neu’r cyfan ohonynt yn fuddiol i unrhyw ran o ardal yr CBC, b cyrff sy’n cynrychioli buddiannau gwahanol grwpiau hiliol, ethnig neu genedlaethol mewn unrhyw ran o ardal yr CBC, c cyrff sy’n cynrychioli buddiannau gwahanol grwpiau crefyddol mewn unrhyw ran o ardal yr CBC, d cyrff sy’n cynrychioli buddiannau pobl anabl, o fewn ystyr adran 6 o Ddeddf Cydraddoldeb 2010 , mewn unrhyw ran o ardal yr CBC, e cyrff sy’n cynrychioli buddiannau personau sy’n rhedeg busnesau mewn unrhyw ran o ardal yr CBC, ac f cyrff sy’n cynrychioli buddiannau’r diwylliant Cymreig mewn unrhyw ran o ardal yr CBC. Cyrff ymgynghori penodol 6 Yn y Rheoliadau hyn, ystyr “cyrff ymgynghori penodol” yw— a Cyfoeth Naturiol Cymru; b Gweinidogion Cymru; c unrhyw ACLl yng Nghymru y mae ei ardal, neu unrhyw ran o’i ardal, yn ardal yr CBC neu’n cydffinio â hi; d unrhyw gyngor cymuned yng Nghymru y mae ei ardal, neu unrhyw ran o’i ardal, yn ardal yr CBC neu’n cydffinio â hi; e unrhyw gyd-bwyllgor corfforedig arall o fewn ystyr adran 68 o Ddeddf 2021 sydd, yn rhinwedd rheoliadau a wnaed o dan adran 72 neu 74 o Ddeddf 2021, yn arfer swyddogaethau mewn perthynas ag ardal sy’n cydffinio ag ardal yr CBC; f unrhyw berson— i y mae’r cod cyfathrebiadau electronig, fel y diffinnir “the electronic communications code” yn adran 106(1) o Ddeddf Cyfathrebiadau 2003 yn gymwys iddo yn rhinwedd cyfarwyddyd a roddir o dan adran 106(3)(a) o’r Ddeddf honno, a ii sy’n meddu ar gyfarpar cyfathrebu electronig, o fewn ystyr “electronic communications apparatus” ym mharagraff 5 o’r cod cyfathrebiadau electronig, sydd wedi ei leoli mewn unrhyw ran o ardal yr CBC, neu’n rheoli cyfarpar o’r fath (pan fo’n wybyddus); g os yw’n arfer swyddogaethau mewn unrhyw ran o ardal yr CBC— i bwrdd iechyd lleol a sefydlwyd o dan adran 11(1) o Ddeddf y Gwasanaeth Iechyd Gwladol (Cymru) 2006 , neu y mae ei sefydlu yn cael effaith fel pe bai wedi ei sefydlu o dan yr adran honno; ii person y mae trwydded wedi ei rhoi iddo o dan adran 6(1)(b) neu (c) o Ddeddf Trydan 1989 ; iii person y mae trwydded wedi ei rhoi iddo o dan adran 7(2) o Ddeddf Nwy 1986 ; iv ymgymerwr carthffosiaeth a benodwyd o dan adran 6(1) o Ddeddf y Diwydiant Dŵr 1991 ; v ymgymerwr dŵr a benodwyd o dan yr adran honno. Pennod 2 Cytundeb cyflawni Llunio cynllun cynnwys cymunedau 7 Y personau y mae rhaid i’r CBC ymgysylltu â hwy wrth lunio cynllun cynnwys cymunedau yw’r cyrff ymgynghori cyffredinol hynny y mae’n ymddangos i’r CBC fod ganddynt fuddiant mewn materion sy’n ymwneud â datblygu yn ardal yr CBC. Cynnwys cynllun cynnwys cymunedau 8 Rhaid i gynllun cynnwys cymunedau gynnwys y canlynol— a rhestr o’r holl gyrff ymgynghori cyffredinol a’r holl gyrff ymgynghori penodol hynny sydd i’w cynnwys wrth i swyddogaethau’r CBC gael eu harfer o dan Ran 6 o Ddeddf 2004; b egwyddorion y polisi sydd i’w fabwysiadu gan yr CBC at ddiben ceisio cynnwys cyrff ymgynghori cyffredinol, cyrff ymgynghori penodol ac unrhyw berson o fewn adran 63(3)(b) o Ddeddf 2004 wrth arfer swyddogaethau’r CBC o dan Ran 6 o’r Ddeddf honno; c manylion yr amseriad a’r dull a ddefnyddir— i er mwyn ceisio cynnwys cymunedau ac ym mha gam arfaethedig o weithdrefn yr CDS y gwneir hynny, a ii gan yr CBC er mwyn ymateb i’r materion a godir; d manylion ynghylch sut y bydd yr CBC yn defnyddio’r ymatebion a’r sylwadau y mae’n eu cael, ac ym mha gam arfaethedig, wrth ddatblygu cynnwys ei CDS. Llunio’r amserlen 9 Y personau y mae rhaid i’r CBC ymgynghori â hwy wrth lunio’r amserlen yw’r cyrff ymgynghori penodol. Cynnwys yr amserlen 10 Rhaid i’r amserlen gynnwys pob dyddiad allweddol, gan gynnwys— a dyddiad pendant ar gyfer pob cam arfaethedig o weithdrefn yr CDS hyd at a chan gynnwys y cam sy’n ei gwneud yn ofynnol cyflwyno’r CDS i Weinidogion Cymru ar gyfer archwiliad annibynnol o dan adran 64(1) o Ddeddf 2004, b dyddiadau dangosol ar gyfer pob cam arfaethedig o weithdrefn yr CDS, ac eithrio’r rhai sy’n dod o fewn paragraff (a), hyd at a chan gynnwys y cam o fabwysiadu’r CDS o dan adran 67(3) o’r Ddeddf honno, ac c y rhai mewn cysylltiad â llunio a chyhoeddi— i yr adroddiad arfarnu cynaliadwyedd, a ii yr adroddiad monitro blynyddol. Cytundeb cyflawni 11 1 Mae cytundeb cyflawni yn cynnwys y cynllun cynnwys cymunedau a luniwyd yn unol â rheoliad 8 a’r amserlen a luniwyd yn unol â rheoliad 10. 2 Rhaid i’r cytundeb cyflawni gael ei gymeradwyo drwy benderfyniad yr CBC ac yna cael ei gyflwyno i Weinidogion Cymru iddynt gytuno arno. 3 Rhaid i Weinidogion Cymru ymateb o fewn y cyfnod o bedair wythnos sy’n dechrau â’r diwrnod y maent yn cael y cytundeb cyflawni. 4 Os yw Gweinidogion Cymru yn methu ag ymateb o fewn y cyfnod hwnnw, bernir bod y cytundeb cyflawni wedi ei gytuno ar ddiwedd y cyfnod hwnnw, ond mae hyn yn ddarostyngedig i baragraffau (5) a (6). 5 Caiff Gweinidogion Cymru hysbysu’r CBC yn ysgrifenedig bod arnynt angen hyd at 12 wythnos bellach, yn ychwanegol at yr amser ym mharagraff (3), i ystyried y cytundeb. 6 Os yw Gweinidogion Cymru yn methu ag ymateb o fewn y cyfnod yr hysbysir yn ei gylch o dan baragraff (5), bernir bod y cytundeb cyflawni wedi ei gytuno ar ddiwedd y cyfnod hwnnw. 7 Ni chaiff yr CBC gymryd unrhyw gamau o dan Bennod 4 hyd nes y bydd Gweinidogion Cymru wedi cytuno ar y cytundeb cyflawni, neu hyd nes y bernir bod y cytundeb cyflawni wedi ei gytuno. 8 Rhaid i’r CBC adolygu’r cytundeb cyflawni yn rheolaidd a rhaid i unrhyw ddiwygiad gael ei gymeradwyo drwy benderfyniad yr CBC a’i gyflwyno i Weinidogion Cymru iddynt gytuno arno. 9 Mae paragraffau (3) i (8) yn gymwys i unrhyw ddiwygiad i’r cytundeb cyflawni yn yr un modd ag y maent yn gymwys i lunio’r cytundeb. 10 Rhaid i’r CBC, cyn gynted ag y bo’n rhesymol ymarferol ar ôl i’r cytundeb cyflawni neu ddiwygiad i’r cytundeb cyflawni gael ei gytuno, neu y bernir ei fod wedi ei gytuno, hysbysu— a y cyrff ymgynghori penodol, a b y cyrff ymgynghori cyffredinol hynny y mae’r CBC yn ystyried eu bod yn briodol. 11 Nid oes angen i’r CBC gydymffurfio â gofyniad penodol yn ei gynllun cynnwys cymunedau os oes ganddo sail resymol dros gredu nad yw peidio â chydymffurfio yn debygol o ragfarnu cyfle unrhyw berson i fod yn rhan o arfer swyddogaethau’r CBC o dan Ran 6 o Ddeddf 2004. Argaeledd cytundeb cyflawni 12 1 Pan fo cytundeb cyflawni yn cael ei gytuno neu pan fernir ei fod wedi ei gytuno yn unol â rheoliad 11, rhaid i’r CBC— a rhoi copi o’r cytundeb ar gael i’w arolygu yn ei brif swyddfa yn ystod oriau swyddfa arferol, a b cyhoeddi’r cytundeb ar ei wefan. 2 Pan fo diwygiad i gytundeb cyflawni yn cael ei gytuno neu pan fernir ei fod wedi ei gytuno yn unol â rheoliad 11, rhaid i’r CBC gydymffurfio â’r gofynion ym mharagraff (1) o fewn y cyfnod o ddwy wythnos sy’n dechrau â’r dyddiad pan fo diwygiad i’r cytundeb cyflawni’n cael ei gytuno neu pan fernir ei fod wedi ei gytuno. Pennod 3 Ffurf a chynnwys CDS Ffurf a chynnwys 13 1 Rhaid i CDS gynnwys— a teitl sydd— i yn rhoi enw’r ardal y mae’r CDS yn cael ei lunio ar ei chyfer, a ii yn pennu mai CDS ydyw; b is-deitl sy’n pennu— i y dyddiad y’i mabwysiadwyd neu y’i cymeradwywyd a’r dyddiad y mae’r cyfnod y mae’n cael effaith mewn perthynas ag ef yn dod i ben, neu ii pan fo’n CDS sydd wrthi’n ymddangos— aa y cyfnod y bwriedir iddo gael effaith mewn perthynas ag ef, bb y cam y mae wedi ei gyrraedd, ac cc dyddiad ei gyhoeddi; c cyfiawnhad rhesymedig o’r polisïau sydd wedi eu cynnwys ynddo. 2 Rhaid bod modd gwahaniaethu’n rhwydd rhwng y rhannau hynny o’r CDS sy’n cynnwys ei bolisïau fel sy’n ofynnol gan adran 60M(2)(b) o Ddeddf 2004 a’r rhannau hynny sy’n cynnwys y cyfiawnhad rhesymedig sy’n ofynnol gan baragraff (1)(c). 3 Yn y rheoliad hwn, ystyr “CDS sydd wrthi’n ymddangos” yw dogfen a gynigir fel naill ai CDS neu ddiwygiad i CDS— a a roddir ar gael i’w harolygu ac sy’n cael ei chyhoeddi yn unol â rheoliad 18, 21 neu 23, a b nad yw wedi cael ei mabwysiadu gan yr CBC o dan adran 67(3) o Ddeddf 2004 nac wedi ei chymeradwyo gan Weinidogion Cymru o dan adran 65(9)(a) neu 71(4)(b) o’r Ddeddf honno. Map cynigion 14 1 Rhaid i’r CDS gynnwys map o’r enw “map cynigion” o ardal yr CBC— a sydd— i yn cael ei atgynhyrchu o fap a luniwyd gan yr Arolwg Ordnans, neu’n seiliedig ar fap o’r fath, neu ii yn fap ar sail debyg gyda graddfa gofrestredig, a b sy’n dangos— i polisïau sydd â goblygiadau gofodol ar gyfer datblygu tir yn yr ardal honno, a ii llinellau a rhifau cyfeirnod y Grid Cenedlaethol. 2 Caniateir i bolisïau ar gyfer unrhyw ran o ardal yr CBC gael eu darlunio ar fap ar wahân ar raddfa sy’n fwy nag ar gyfer map cynigion (“map mewnosod”). 3 Pan fo map mewnosod wedi ei gynnwys mewn CDS, rhaid i’r ardal y mae’r map mewnosod yn ei chwmpasu gael ei dynodi ar y map cynigion a rhaid i’r polisïau ar gyfer yr ardal honno gael eu darlunio ar y map mewnosod hwnnw yn unig. 4 Rhaid i deitl (ac unrhyw is-deitl) CDS gael ei nodi ar y map cynigion ac ar unrhyw fap mewnosod. 5 Rhaid i’r map cynigion ac unrhyw fap mewnosod ddangos ar ba raddfa y mae wedi ei lunio a chynnwys esboniad o unrhyw symbol neu nodiant a ddefnyddir ar y map. Materion ychwanegol y mae rhaid i’r CBC roi sylw iddynt 15 1 Mae’r materion a ganlyn wedi eu rhagnodi at ddibenion adran 60M(6)(f) o Ddeddf 2004— a unrhyw bolisïau a ddatblygwyd o dan is-adran (1) neu (2A) o adran 108 o Ddeddf Trafnidiaeth 2000 (boed hynny o dan yr is-adrannau hynny fel y’u haddaswyd gan reoliadau a wnaed o dan Ran 5 o Ddeddf 2021 neu fel arall) sy’n effeithio ar unrhyw ran o ardal yr CBC; b amcanion atal damweiniau mawr a chyfyngu ar ganlyniadau damweiniau o’r fath ar gyfer iechyd pobl a’r amgylchedd; c yr angen, yn y tymor hir— i i gadw pellteroedd diogelwch priodol rhwng sefydliadau ac ardaloedd preswyl, adeiladau ac ardaloedd a ddefnyddir gan y cyhoedd, ardaloedd hamdden a, chyn belled ag y bo’n bosibl, llwybrau trafnidiaeth pwysig; ii i warchod ardaloedd o sensitifrwydd neu ddiddordeb naturiol arbennig yng nghyffiniau sefydliadau, pan fo hynny’n briodol, drwy bellteroedd diogelwch priodol neu fesurau perthnasol eraill; iii yn achos sefydliadau sy’n bodoli eisoes, i hwyluso ac i annog gweithredwyr i gymryd yr holl gamau angenrheidiol i atal damweiniau mawr ac i gyfyngu ar eu canlyniadau ar gyfer iechyd pobl a’r amgylchedd; d y cynllun rheoli gwastraff cenedlaethol o fewn yr ystyr a roddir i “national waste management plan” yn rheoliad 3(1) o Reoliadau Gwastraff (Cymru a Lloegr) 2011 ac a luniwyd gan Weinidogion Cymru; e unrhyw gynllun morol a fabwysiadwyd ac a gyhoeddwyd gan Weinidogion Cymru at ddibenion adran 51(1) o Ddeddf y Môr a Mynediad i’r Arfordir 2009 sy’n effeithio ar unrhyw ran o ardal yr CBC. 2 Mae i’r ymadroddion sydd ym mharagraff (1) ac yng Nghyfarwyddeb 2012/18/EU yr un ystyr ag sydd i’r ymadroddion Saesneg cyfatebol yn y Gyfarwyddeb honno. Pennod 4 Cyn adneuo Cyfranogi cyn adneuo 16 1 Cyn bod yr CBC yn cydymffurfio â rheoliad 18, rhaid iddo— a ymgysylltu â’r cyrff a ganlyn er mwyn llunio strategaethau ac opsiynau eraill— i pob un o’r cyrff ymgynghori penodol i’r graddau y mae’n ystyried bod pwnc yr CDS yn effeithio ar y cyrff hynny, a ii y cyrff ymgynghori cyffredinol hynny y mae’n ystyried eu bod yn briodol; b gofyn am enwebiadau ar gyfer lleoliadau a safleoedd strategol y cynigir eu cynnwys yn yr CDS, gan ddatgan erbyn pa ddyddiad y mae rhaid i’r enwebiadau ddod i law’r CBC; c cyhoeddi’r cais am enwebiadau ar ei wefan a thrwy unrhyw ddulliau eraill y mae’n ystyried eu bod yn briodol; d llunio rhestr o’r holl leoliadau a’r holl safleoedd a enwebwyd (“cofrestr y lleoliadau a’r safleoedd strategol ymgeisiol”). 2 Rhaid i’r CBC ystyried unrhyw leoliadau a safleoedd a enwebwyd yn y modd hwnnw cyn penderfynu ar gynnwys yr CDS sydd i’w adneuo o dan reoliad 21 . Dogfennau cynigion cyn-adneuo 17 Rhaid i’r CBC lunio dogfennau o’r enw “dogfennau cynigion cyn-adneuo” sy’n cynnwys— a y strategaeth a ffefrir ganddo, yr opsiynau strategol a’r cynigion ar gyfer ei CDS, b disgrifiad o’u goblygiadau, gan gynnwys disgrifiad penodol o unrhyw ddulliau eraill a ystyriwyd a’u goblygiadau; c cofrestr y lleoliadau a’r safleoedd strategol ymgeisiol, d unrhyw adroddiad adolygu perthnasol, ac e unrhyw ddogfennau y mae’n ystyried eu bod yn berthnasol er mwyn ategu’r rhai y cyfeirir atynt ym mharagraffau (a) i (c). Ymgynghori â’r cyhoedd cyn adneuo 18 1 Rhaid i’r CBC lunio datganiad o’r enw “datganiad o faterion cyn-adneuo” sy’n cynnwys— a teitl yr CDS; b y cyfnod y caniateir i sylwadau ar y cynigion gael eu cyflwyno ynddo yn unol â rheoliad 19(1); c y cyfeiriad y mae rhaid anfon sylwadau iddo a, phan fo’n briodol, y person y mae rhaid eu hanfon ato; d datganiad y caniateir anfon, gydag unrhyw sylwadau, gais bod y person sy’n cyflwyno’r sylwadau yn cael ei hysbysu mewn cyfeiriad penodedig os digwydd unrhyw un neu ragor o’r digwyddiadau a ganlyn— i bod yr CDS wedi ei gyflwyno i Weinidogion Cymru ar gyfer archwiliad annibynnol o dan adran 64(1) o Ddeddf 2004; ii bod yr CDS wedi ei fabwysiadu o dan adran 67(3) o Ddeddf 2004; iii bod yr CDS wedi ei gymeradwyo o dan adran 65(9)(a) neu 71(4)(b) o Ddeddf 2004. 2 Cyn i CBC adneuo ei CDS yn unol â rheoliad 21, rhaid iddo— a rhoi copïau o’r dogfennau cynigion cyn-adneuo a’r datganiad o faterion cyn-adneuo ar gael i’w harolygu yn ystod oriau swyddfa arferol— i yn ei brif swyddfa, ii ym mhrif swyddfa unrhyw ACLl yn ardal yr CBC, a iii mewn unrhyw fannau eraill o fewn ei ardal y mae’r CBC yn ystyried eu bod yn briodol; b cyhoeddi ar ei wefan— i y dogfennau cynigion cyn-adneuo, ii y datganiad o faterion cyn-adneuo, a iii datganiad bod y dogfennau cynigion cyn-adneuo a’r datganiad o faterion cyn-adneuo ar gael i’w harolygu ac o’r mannau lle gellir eu harolygu ac o’r amserau y gellir eu harolygu; c anfon at y cyrff hynny y cyfeirir atynt yn rheoliad 16(1)(a)— i y dogfennau cynigion cyn-adneuo, ii y dogfennau ategol hynny sy’n berthnasol i’r corff y mae’r dogfennau yn cael eu hanfon ato, iii y datganiad o faterion cyn-adneuo, a iv y datganiad y cyfeirir ato yn is-baragraff (b)(iii). Sylwadau ymgynghori â’r cyhoedd cyn adneuo 19 1 Caiff unrhyw berson gyflwyno sylwadau i’r CBC ynghylch ei ddogfennau cynigion cyn-adneuo o fewn y cyfnod o chwe wythnos sy’n dechrau â’r diwrnod y mae’r CBC yn cydymffurfio â rheoliad 18(2). 2 Pan fo’r CBC yn cydymffurfio â’r gofynion yn rheoliad 18(2) ar ddiwrnodau gwahanol, cymerir bod y cyfnod y cyfeirir ato ym mharagraff (1) yn dechrau gyda’r diweddaraf o’r diwrnodau hynny. 3 Rhaid i unrhyw sylwadau— a cael eu gwneud yn ysgrifenedig, a b cael eu hanfon i’r cyfeiriad ac at y person (os o gwbl) a bennir yn unol â rheoliad 18(1)(c). 4 Rhaid i’r CBC ystyried unrhyw sylwadau a gyflwynir yn unol â’r rheoliad hwn cyn penderfynu ar gynnwys yr CDS sydd i’w adneuo o dan reoliad 21. Pennod 5 Adneuo CDS Adroddiad ymgynghori cychwynnol, dogfennau cynigion yr CDS a datganiad o faterion adneuo 20 Rhaid i’r CBC, cyn cymryd unrhyw gam arall y darperir ar ei gyfer yn y darpariaethau sy’n weddill o’r Rhan hon, lunio— a adroddiad o’r enw “adroddiad ymgynghori cychwynnol” sy’n nodi— i y personau neu’r cyrff y mae’r CBC wedi ymgysylltu neu ymgynghori â hwy yn unol â rheoliadau 16 a 18 , ii crynodeb o’r prif faterion a godwyd, yr ymatebion a roddwyd a’r sylwadau a gyflwynwyd o ganlyniad i’r ymgysylltu neu’r ymgynghori hwnnw, iii eglurhad o sut yr ymdriniwyd â’r materion, yr ymatebion a’r sylwadau hynny yn yr CDS ac i ba raddau yr ymdriniwyd â hwy, iv cyfanswm y sylwadau a gyflwynwyd yn unol â rheoliad 18 , v disgrifiad o unrhyw wyro oddi wrth y cynllun cynnwys cymunedau, b dogfennau o’r enw “dogfennau cynigion yr CDS” sy’n cynnwys— i yr CDS, ii yr adroddiad arfarnu cynaliadwyedd, iii yr adroddiad ymgynghori cychwynnol, iv unrhyw adroddiad adolygu perthnasol, v unrhyw gofrestr y lleoliadau a’r safleoedd strategol ymgeisiol, vi unrhyw ddogfennau ategol y mae’r CBC yn ystyried eu bod yn berthnasol i’r gwaith o lunio’r CDS, ac c datganiad (“datganiad o faterion adneuo”) sy’n cynnwys— i teitl yr CDS, ii y cyfnod y mae rhaid cyflwyno sylwadau ynghylch yr CDS ynddo yn unol â rheoliad 22 , iii y cyfeiriad y mae rhaid cyflwyno’r sylwadau hynny iddo a, phan fo’n briodol, y person y mae rhaid eu cyflwyno iddo o dan reoliad 22(3)(b) , a iv datganiad y caniateir anfon, gydag unrhyw sylwadau o’r fath, gais bod y person sy’n cyflwyno’r sylwadau yn cael ei hysbysu mewn cyfeiriad penodedig os digwydd unrhyw un neu ragor o’r digwyddiadau a ganlyn— aa cyhoeddi argymhellion y person a benodwyd; bb mabwysiadu’r CDS o dan adran 67(3) o Ddeddf 2004; cc ei gymeradwyo o dan adran 65(9)(a) neu 71(4)(b) o’r Ddeddf honno. Adneuo cynigion 21 Cyn cyflwyno’r CDS i Weinidogion Cymru ar gyfer archwiliad annibynnol o dan adran 64(1) o Ddeddf 2004, rhaid i’r CBC— a adneuo copïau o ddogfennau cynigion yr CDS a’r datganiad o faterion adneuo i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a); b cyhoeddi ar ei wefan— i dogfennau cynigion yr CDS, ii y datganiad o faterion adneuo, a iii datganiad bod dogfennau cynigion yr CDS a’r datganiad o faterion adneuo ar gael i’w harolygu ac o’r mannau lle gellir eu harolygu ac o’r amserau y gellir eu harolygu; c anfon copïau o’r canlynol at bob un o’r cyrff y cyfeirir atynt yn rheoliad 16(1)(a)— i yr CDS, ii yr adroddiad arfarnu cynaliadwyedd, iii yr adroddiad ymgynghori cychwynnol, iv rhestr o unrhyw ddogfennau ategol y mae’r CBC yn ystyried eu bod yn berthnasol i’r gwaith o lunio’r CDS, v y datganiad o faterion adneuo, a vi y datganiad y cyfeirir ato ym mharagraff (b)(iii). Sylwadau ar gynigion adneuo 22 1 Caiff unrhyw berson gyflwyno sylwadau ynghylch yr CDS o fewn y cyfnod o chwe wythnos sy’n dechrau â’r diwrnod y mae’r CBC yn cydymffurfio â rheoliad 21. 2 Pan fo’r CBC yn cydymffurfio â’r gofynion yn rheoliad 21 ar ddiwrnodau gwahanol, cymerir bod y cyfnod y cyfeirir ato ym mharagraff (1) yn dechrau gyda’r diweddaraf o’r diwrnodau hynny. 3 Rhaid i unrhyw sylwadau— a cael eu gwneud yn ysgrifenedig, a b cael eu hanfon i’r cyfeiriad ac at y person (os o gwbl) a bennir yn y datganiad o faterion adneuo. 4 Rhaid i’r CBC— a ystyried unrhyw sylwadau y mae’n eu cael yn unol â’r rheoliad hwn; b cyn gynted ag y bo’n rhesymol ymarferol— i rhoi copi o’r sylwadau ar gael yn y mannau lle rhoddwyd, ac yn ystod yr amseroedd pan roddwyd, y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a), a ii pan fo hynny’n ymarferol, cyhoeddi ar ei wefan fanylion y sylwadau ac ym mha fannau ac yn ystod pa amseroedd y gellir eu harolygu. 5 Nid oes angen i’r CBC gydymffurfio â pharagraff (4)(b) mewn perthynas ag unrhyw sylw sy’n dod i law ar ôl i’r cyfnod y cyfeirir ato ym mharagraff (1) ddod i ben. Pennod 6 Archwiliad annibynnol o’r CDS Cyflwyno CDS i Weinidogion Cymru 23 1 Y dogfennau a ragnodir at ddibenion adran 64(3) o Ddeddf 2004 yw— a yr adroddiad arfarnu cynaliadwyedd, b y cynllun cynnwys cymunedau, c adroddiad ymgynghori sy’n nodi— i pa bersonau neu ba gyrff y mae’r CBC wedi ymgysylltu neu ymgynghori â hwy yn unol â rheoliadau 16, 18 ac 21, ii crynodeb o’r prif faterion a godwyd, yr ymatebion a roddwyd a’r sylwadau a gyflwynwyd o ganlyniad i’r ymgysylltu, yr ymgynghori neu’r hysbysu hwnnw, iii eglurhad o sut yr ymdriniwyd â’r prif faterion a godwyd, yr ymatebion a roddwyd a’r sylwadau a gyflwynwyd o ganlyniad i ymgysylltu neu ymgynghori o dan reoliad 16 neu 18 yn yr CDS, ac i ba raddau yr ymdriniwyd â hwy, iv argymhellion yr CBC ynghylch y modd y mae’n ystyried y dylid ymdrin, yn yr CDS, â’r prif faterion a godwyd yn y sylwadau a gyflwynwyd yn unol â rheoliad 22, v cyfanswm y sylwadau a gyflwynwyd yn unol â rheoliadau 19 a 22, a vi disgrifiad o unrhyw wyro oddi wrth y cynllun cynnwys cymunedau, d unrhyw adroddiad adolygu perthnasol, e unrhyw gofrestr y lleoliadau a’r safleoedd strategol ymgeisiol, f copi o’r sylwadau a ddaeth i law yn unol â rheoliad 22, ac g unrhyw ddogfennau ategol y mae’r CBC yn ystyried eu bod yn berthnasol i’r gwaith o lunio’r CDS. 2 Mae paragraff (3) yn gymwys at ddibenion paragraff (1)(a) i (c), (e) ac (g). 3 Pam fo’r paragraff hwn yn gymwys— a rhaid anfon dau gopi o bob un o’r dogfennau o dan sylw at Weinidogion Cymru ar bapur, a b rhaid anfon un copi o bob un ohonynt at Weinidogion Cymru ar ffurf electronig ar yr amod, yn achos y dogfennau y cyfeirir atynt ym mharagraff (1)(g), ei bod yn ymarferol gwneud hynny. 4 At ddibenion paragraff (1)(f), rhaid anfon copi o bob sylw at Weinidogion Cymru ar bapur. 5 Rhaid i’r CBC— a cyhoeddi datganiad ar ei wefan ei fod wedi cyflwyno’r CDS i’w archwilio o dan adran 64(1) o Ddeddf 2004; b rhoi’r dogfennau y cyfeirir atynt ym mharagraff (1)(c) ac (1)(g) ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a); c cyhoeddi ar ei wefan yr adroddiad ymgynghori ac, os yw’n rhesymol ymarferol, y dogfennau y cyfeirir atynt ym mharagraff (1)(g); d rhoi hysbysiad i unrhyw berson a ofynnodd am gael ei hysbysu pan fyddai’r CDS wedi ei gyflwyno i Weinidogion Cymru ar gyfer archwiliad annibynnol, i’r perwyl ei fod wedi ei gyflwyno yn y modd hwnnw. Archwiliad annibynnol 24 1 O leiaf chwe wythnos cyn dechrau cynnal y cyntaf o blith unrhyw wrandawiadau a gynhelir mewn perthynas â’r CDS o dan adran 64(6) o Ddeddf 2004, rhaid i’r CBC— a cyhoeddi’r materion y cyfeirir atynt ym mharagraff (2) ar ei wefan; b hysbysu unrhyw berson sydd wedi cyflwyno sylw (ac nad yw wedi ei dynnu’n ôl) yn unol â rheoliad 22 am y materion hynny. 2 Y materion y mae rhaid eu cyhoeddi yw— a yr amser a’r man y mae’r gwrandawiad i’w gynnal, a b enw’r person a benodwyd. 3 Rhaid i’r person a benodwyd ystyried unrhyw sylwadau a gyflwynwyd yn unol â rheoliad 22 cyn gwneud argymhellion yn unol ag adran 64(7) o Ddeddf 2004. Cyhoeddi argymhellion y person a benodwyd 25 1 Rhaid i’r CBC gydymffurfio ag adran 64(8) o Ddeddf 2004— a pan fo Gweinidogion Cymru yn rhoi cyfarwyddyd o dan adran 65(1) o Ddeddf 2004 ar ôl i’r person a benodwyd gydymffurfio ag adran 64(7) o’r Ddeddf honno, cyn gynted ag y bo’n rhesymol ymarferol ar ôl cael y cyfarwyddyd; b fel arall, ar y diwrnod y mabwysiedir yr CDS o dan adran 67(3) o Ddeddf 2004 neu cyn hynny. 2 Wrth gyhoeddi argymhellion y person a benodwyd a’r rhesymau yn unol ag adran 64(8) o Ddeddf 2004, rhaid i’r CBC— a rhoi’r argymhellion a’r rhesymau dros yr argymhellion ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a) , b cyhoeddi’r argymhellion a’r rhesymau ar ei wefan, ac c rhoi hysbysiad i unrhyw berson a ofynnodd am gael ei hysbysu pan fyddai argymhellion y person a benodwyd wedi eu cyhoeddi, i’r perwyl eu bod wedi eu cyhoeddi yn y modd hwnnw. Pennod 7 Ymyrraeth gan Weinidogion Cymru Cyfarwyddyd sy’n atal mabwysiadu 26 Pan fo Gweinidogion Cymru yn rhoi cyfarwyddyd o dan adran 67(4) o Ddeddf 2004 sy’n cyfarwyddo’r CBC i beidio â mabwysiadu’r CDS, rhaid i’r CBC— a rhoi’r cyfarwyddyd ar gael i’w arolygu yn ystod oriau swyddfa arferol yn y mannau lle mae rhaid rhoi’r dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a) , a b cyhoeddi’r cyfarwyddyd ar ei wefan. Cyfarwyddyd i addasu CDS 27 Pan fo Gweinidogion Cymru yn rhoi cyfarwyddyd o dan adran 65(1)(a) o Ddeddf 2004 sy’n cyfarwyddo’r CBC i addasu’r CDS, rhaid i’r CBC— a rhoi’r cyfarwyddyd ar gael i’w arolygu yn ystod oriau swyddfa arferol yn y mannau lle mae rhaid rhoi’r dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a), a b cyhoeddi’r cyfarwyddyd ar ei wefan. Cyfarwyddydau adran 65(4) (galw i mewn): cymhwyso rheoliadau 29 i 32 28 Mae rheoliadau 29 i 32 yn gymwys pan fo Gweinidogion Cymru yn rhoi cyfarwyddyd o dan adran 65(4) o Ddeddf 2004. Cyfarwyddydau adran 65(4) (galw i mewn): cyfarwyddyd a roddir cyn i’r CBC gyflwyno ei CDS o dan adran 64(1) o Ddeddf 2004 29 1 Pan fo Gweinidogion Cymru yn rhoi cyfarwyddyd o dan adran 65(4) o Ddeddf 2004 sy’n cyfarwyddo bod yr CDS yn cael ei gyflwyno i’w gymeradwyo ganddynt cyn i’r CBC gyflwyno’r CDS o dan adran 64(1) o Ddeddf 2004— a rhaid i’r CBC— i cydymffurfio ag adran 60M(7) o’r Ddeddf honno, os nad yw eisoes wedi gwneud hynny; ii rhoi’r cyfarwyddyd ar gael i’w arolygu yn ystod oriau swyddfa arferol yn y mannau lle mae’n ofynnol rhoi’r dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a); iii cyhoeddi’r cyfarwyddyd ar ei wefan, a b mae rheoliadau 16 i 22 yn parhau i gael effaith fel pe na bai’r cyfarwyddyd wedi ei roi. 2 Nid oes dim ym mharagraff (1)(b) yn ei gwneud yn ofynnol i’r CBC ailadrodd unrhyw gam a gymerwyd ganddo cyn iddo gael y cyfarwyddyd. Cyhoeddi argymhellion y person a benodwyd (galw i mewn) 30 Rhaid i’r CBC, cyn gynted ag y bo’n ymarferol ar ôl i Weinidogion Cymru gyhoeddi argymhellion a gyflwynwyd iddo yn unol ag adran 65(6) o Ddeddf 2004— a rhoi’r argymhellion a roddwyd gan y person a benodwyd, a’r rhesymau a roddwyd dros ei argymhellion, ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a), a b cyhoeddi’r argymhellion a’r rhesymau hynny ar ei wefan. Gwyro oddi wrth argymhellion y person a benodwyd a sylwadau ynghylch hynny (galw i mewn) 31 1 Pan fo Gweinidogion Cymru yn bwriadu gwyro oddi wrth unrhyw argymhelliad a roddwyd gan y person a benodwyd, rhaid iddynt gyhoeddi cynigion gwyro. 2 Rhaid i’r CBC, cyn gynted ag y bo’n rhesymol ymarferol ar ôl i Weinidogion Cymru gydymffurfio â pharagraff (1)— a rhoi copïau o’r cynigion gwyro a’r datganiad perthnasol ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a); b cyhoeddi ar ei wefan— i y cynigion gwyro, ii y datganiad perthnasol, a iii datganiad bod y cynigion gwyro ar gael i’w harolygu ac o’r mannau lle gellir eu harolygu ac o’r amserau y gellir eu harolygu; c anfon at y cyrff y cyfeirir atynt ym mharagraff (4)— i copïau o’r cynigion gwyro, a ii hysbysiad am y datganiad perthnasol. 3 Yn y rheoliad hwn— a ystyr “cynigion gwyro” yw dogfennau sy’n pennu— i ym mha fodd y mae Gweinidogion Cymru yn bwriadu gwyro oddi wrth unrhyw argymhellion a roddwyd gan y person a benodwyd, a ii y rhesymau dros y cynigion hynny; b ystyr y “datganiad perthnasol” yw datganiad sy’n pennu— i y cyfnod y mae rhaid cyflwyno sylwadau ar y cynigion gwyro ynddo, ii cyfeiriad Gweinidogion Cymru y mae rhaid anfon sylwadau iddo, a phan fo’n briodol, y person y mae rhaid eu hanfon ato (boed ar ffurf cyfathrebiad electronig neu fel arall), a iii y caniateir anfon, gydag unrhyw sylwadau a gyflwynir yn y modd hwnnw, gais bod y person sy’n cyflwyno’r sylwadau yn cael ei hysbysu mewn cyfeiriad penodedig am benderfyniad Gweinidogion Cymru o dan adran 65(9)(a) o Ddeddf 2004. 4 Y cyrff y cyfeirir atynt ym mharagraff (2)(c)(i) yw— a pob un o’r cyrff ymgynghori penodol, i’r graddau y mae’r cynigion gwyro yn effeithio ar y cyrff hynny neu y gallent effeithio arnynt, a b y cyrff ymgynghori cyffredinol hynny y mae Gweinidogion Cymru yn ystyried eu bod yn briodol. 5 Caiff unrhyw berson gyflwyno sylwadau ar y cynigion gwyro drwy eu hanfon i’r cyfeiriad ac at y person (os o gwbl) a bennir yn unol â pharagraff (3)(b)(ii) o fewn y cyfnod o chwe wythnos sy’n dechrau â’r diwrnod y mae Gweinidogion Cymru yn cyhoeddi’r cynigion gwyro. 6 Rhaid i Weinidogion Cymru ystyried unrhyw sylwadau o’r fath cyn gwneud penderfyniad o dan adran 65(9)(a) o Ddeddf 2004. Penderfyniad Gweinidogion Cymru ar ôl cyfarwyddyd adran 65(4) (galw i mewn) 32 1 Pan fo Gweinidogion Cymru yn gwrthod yr CDS, yn ei gymeradwyo neu’n ei gymeradwyo yn ddarostyngedig i addasiadau o dan adran 65(9)(a) o Ddeddf 2004 (yn ôl y digwydd), rhaid i’r CBC, cyn gynted ag y bo’n rhesymol ymarferol— a rhoi’r canlynol ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a)— i yr CDS; ii y rhesymau a roddwyd gan Weinidogion Cymru o dan adran 65(9)(b) o’r Ddeddf honno; iii y datganiad penderfynu; b cyhoeddi’r datganiad penderfynu ar ei wefan; c anfon y datganiad penderfynu at unrhyw berson a wnaeth gais am gael ei hysbysu am y penderfyniad o dan adran 65(9)(a) o Ddeddf 2004. 2 Yn y rheoliad hwn, ystyr “datganiad penderfynu” yw datganiad sy’n cynnwys— a penderfyniad Gweinidogion Cymru o dan adran 65(9)(a) o Ddeddf 2004, a b pan fo Gweinidogion Cymru yn cymeradwyo’r CDS, neu’n ei gymeradwyo yn ddarostyngedig i addasiadau, datganiad— i o’r dyddiad y cymeradwywyd yr CDS yn y modd hwnnw; ii y caiff person a dramgwyddir gan yr CDS a gymeradwywyd wneud cais i’r Uchel Lys o dan adran 113(3) o Ddeddf 2004; iii o’r seiliau y caniateir eu defnyddio i wneud y cais hwnnw, ac o fewn pa amser y caniateir iddo gael ei wneud. Pennod 8 Tynnu CDS yn ôl Tynnu yn ôl 33 Pan dynnir CDS yn ôl o dan adran 66(1) neu 66A(2) o Ddeddf 2004 rhaid i’r CBC, cyn gynted ag y bo’n rhesymol ymarferol— a cyhoeddi datganiad o’r ffaith honno ar ei wefan; b hysbysu unrhyw gorff y gwnaeth ymgysylltu ag ef o dan reoliad 16(1)(a) am y ffaith honno; c symud ymaith unrhyw gopïau, dogfennau, materion a datganiadau a roddwyd ar gael i’w harolygu neu a gyhoeddwyd o dan reoliad 18(2)(a), 18(2)(b), 21(a), 21(b) neu 22(4)(b) o’r mannau lle roeddent ar gael i’w harolygu neu y’u cyhoeddwyd; d hysbysu unrhyw berson a gyflwynodd sylw (ac nad yw wedi ei dynnu’n ôl) yn unol â rheoliad 22(1), am y tynnu yn ôl. Tynnu yn ôl pan na cheir cyfarwyddyd 34 1 Y camau sy’n ofynnol gan baragraff (1)(a), (b) ac (c) o reoliad 18 yw’r camau a bennir at ddibenion adran 66A(6)(b) o Ddeddf 2004. 2 Pan fo’r CBC yn rhoi hysbysiad o dan adran 66A(5)(a) o Ddeddf 2004, rhaid iddo wneud hynny o fewn y cyfnod o saith niwrnod sy’n dechrau â’r diwrnod y mae’n cymeradwyo, drwy benderfyniad, tynnu’r CDS yn ôl. 3 Rhaid i hysbysiad o’r fath gynnwys— a y rhesymau dros y tynnu yn ôl, b copi o’r adroddiad i’r CBC sy’n argymell y tynnu yn ôl arfaethedig, ac c copi o benderfyniad yr CBC i dynnu yn ôl. 4 Rhaid i’r CBC— a cyhoeddi’r hysbysiad ar ei wefan, a b rhoi copïau ar gael i’w harolygu yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a). 5 Pan fônt yn rhoi cyfarwyddyd o dan adran 66A(7) o Ddeddf 2004, rhaid i Weinidogion Cymru— a pennu yn y cyfarwyddyd— i pa wybodaeth bellach sy’n ofynnol o dan adran 66A(7)(a) o’r Ddeddf honno (os o gwbl), ii yr estyniad i’r cyfnod hysbysu y cyfeirir ato yn adran 66A(5)(b) o’r Ddeddf honno (os o gwbl), a b cyhoeddi’r cyfarwyddyd ar eu gwefan a thrwy unrhyw ddulliau eraill y maent yn ystyried eu bod yn briodol. 6 At ddibenion adran 66A(9) o Ddeddf 2004, y cyfnod hysbysu yw chwe wythnos. Pennod 9 Mabwysiadu a chymeradwyo CDS Mabwysiadu 35 1 Yn ddarostyngedig i ddarpariaethau Rhan 6 o Ddeddf 2004, rhaid i’r CBC gynnal pleidlais ar y penderfyniad y cyfeirir ato yn adran 67(3) o’r Ddeddf honno o fewn y cyfnod o wyth wythnos sy’n dechrau â’r diwrnod y mae argymhellion y person a benodwyd a wnaed o dan adran 64(7)(a) o’r Ddeddf honno yn dod i law’r CBC. 2 Cyn gynted ag y bo’n rhesymol ymarferol ar ôl i’r CBC fabwysiadu CDS, rhaid iddo— a rhoi’r canlynol ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a)— i yr CDS, ii datganiad mabwysiadu, a iii yr adroddiad arfarnu cynaliadwyedd, b cyhoeddi’r canlynol ar ei wefan— i yr CDS, ii y datganiad mabwysiadu, a iii yr adroddiad arfarnu cynaliadwyedd, c anfon y datganiad mabwysiadu at unrhyw berson sydd wedi gofyn am gael ei hysbysu ynghylch mabwysiadu’r CDS, a d anfon copi o’r CDS a’r datganiad mabwysiadu at Weinidogion Cymru. 3 At ddibenion y rheoliad hwn, ystyr “datganiad mabwysiadu” yw datganiad sy’n cynnwys— a y dyddiad y mabwysiadwyd yr CDS; b y caiff person a dramgwyddir gan yr CDS wneud cais i’r Uchel Lys o dan adran 113(3) o Ddeddf 2004; c y seiliau y caniateir eu defnyddio i wneud y cais hwnnw, ac o fewn pa amser y caniateir iddo gael ei wneud. Cymeradwyo 36 1 Pan fo Gweinidogion Cymru yn cymeradwyo’r CDS o dan adran 65(9)(a) neu 71(4)(b) o Ddeddf 2004 rhaid i’r CBC, cyn gynted ag y bo’n rhesymol ymarferol— a rhoi’r canlynol ar gael i’w harolygu yn ystod oriau swyddfa arferol yn y mannau lle rhoddwyd y dogfennau cynigion cyn-adneuo a’r datganiad o faterion cyn-adneuo ar gael i’w harolygu o dan reoliad 18(2)(a)— i yr CDS, ii datganiad cymeradwyaeth, a iii yr adroddiad arfarnu cynaliadwyedd; b cyhoeddi’r canlynol ar ei wefan— i yr CDS, ii y datganiad cymeradwyaeth, a iii yr adroddiad arfarnu cynaliadwyedd; c anfon y datganiad cymeradwyaeth at unrhyw berson sydd wedi gofyn am gael ei hysbysu ynghylch cymeradwyo’r CDS. 2 At ddibenion y rheoliad hwn, ystyr “datganiad cymeradwyaeth” yw datganiad sy’n cynnwys— a y dyddiad y cymeradwywyd yr CDS; b y caiff person a dramgwyddir gan yr CDS wneud cais i’r Uchel Lys o dan adran 113(3) o Ddeddf 2004; c y seiliau y caniateir eu defnyddio i wneud y cais hwnnw, ac o fewn pa amser y caniateir iddo gael ei wneud. Effaith mabwysiadu a chymeradwyo 37 Pan fo CDS yn cael ei fabwysiadu gan yr CBC o dan adran 67(3) o Ddeddf 2004 neu’n cael ei gymeradwyo gan Weinidogion Cymru o dan adran 65(9)(a) neu 71(4)(b) o’r Ddeddf honno, mae unrhyw CDS presennol yn cael ei ddisodli ac yn peidio â chael effaith. RHAN 3 Dirymu CDS Dirymu 38 Pan fo Gweinidogion Cymru yn dirymu CDS rhaid i’r CBC, o fewn y cyfnod o ddwy wythnos sy’n dechrau â’r diwrnod y’i dirymir— a cyhoeddi datganiad o’r ffaith honno ar ei wefan, b symud yr CDS ymaith o’r mannau lle— i y’i rhoddwyd ar gael i’w arolygu o dan reoliad 32(1)(a) neu 36(1)(a); ii y’i cyhoeddwyd o dan reoliad 35(2)(b) neu 36(1)(b), ac c cymryd unrhyw gamau eraill y mae’n ystyried eu bod yn angenrheidiol er mwyn tynnu sylw personau sy’n byw neu’n gweithio yn ei ardal at y ffaith bod yr CDS wedi ei ddirymu. RHAN 4 Adolygu CDS Adolygu 39 1 At ddibenion cynnal adolygiad o CDS yn unol ag adran 69(1)(b) o Ddeddf 2004 , rhaid i’r CBC gychwyn adolygiad yn ddim hwyrach na’r cyfnod o bob chwe mlynedd sy’n dechrau â’r diweddaraf o’r canlynol— a y dyddiad y mabwysiadwyd yr CDS gyntaf o dan adran 67(3) o Ddeddf 2004 neu y cymeradwywyd yr CDS gyntaf o dan adran 65(9)(a) neu 71(4)(b) o’r Ddeddf honno, neu b y dyddiad y mabwysiadwyd neu y cymeradwywyd CDS ddiwethaf o dan yr adrannau hynny (yn ôl y digwydd) yn dilyn adolygiad o dan adran 69(1) o Ddeddf 2004. 2 Rhaid i CBC— a cymeradwyo’r adroddiad adolygu drwy benderfyniad cyn ei gyflwyno i Weinidogion Cymru yn unol ag adran 69(2) o Ddeddf 2004, a b cyflwyno’r adroddiad o fewn y cyfnod o chwe mis sy’n dechrau â’r diwrnod y mae’n ofynnol i’r CBC gychwyn ei adolygiad o’r CDS o dan baragraff (1). 3 Cyn gynted ag y bo’n rhesymol ymarferol ar ôl i adroddiad adolygu gael ei gymeradwyo, rhaid i’r CBC— a cyhoeddi’r adroddiad ar ei wefan, a b rhoi copïau ar gael i’w harolygu yn ei brif swyddfa. RHAN 5 Adroddiad monitro blynyddol Adroddiad monitro blynyddol 40 1 Rhaid i CBC gyhoeddi ei adroddiad monitro blynyddol ar ei wefan a’i gyflwyno i Weinidogion Cymru— a ar 31 Hydref neu cyn hynny ym mhob blwyddyn, neu b pan fo cyfnod o lai na 12 mis wedi mynd heibio ers i’r CDS gael ei fabwysiadu gan yr CBC o dan adran 67(3) o Ddeddf 2004 neu ei gymeradwyo gan Weinidogion Cymru o dan adran 65(9)(a) neu 71(4)(b) o’r Ddeddf honno, ar 31 Hydref yn y flwyddyn ar ôl iddo gael ei fabwysiadu neu ei gymeradwyo. 2 Pan na fo polisi a bennwyd mewn CDS yn cael ei weithredu, rhaid i’r adroddiad monitro blynyddol— a nodi’r polisi hwnnw; b cynnwys datganiad— i o’r rhesymau pam nad yw’r polisi yn cael ei weithredu, ii o’r camau y mae’r CBC yn bwriadu eu cymryd i sicrhau y caiff y polisi ei weithredu (os o gwbl), a iii ynghylch a yw’r CBC yn bwriadu llunio diwygiad o’r CDS at ddiben diwygio neu ddisodli’r polisi. RHAN 6 Gofynion o ran argaeledd dogfennau Cyfnod para’r gofyniad i sicrhau bod dogfennau ar gael i’w harolygu 41 1 Nid yw’r rheoliad hwn yn gymwys i CDS a roddwyd ar gael i’w arolygu o dan reoliad 35(2)(a)(i) neu 36(1)(a) . 2 Caniateir i gopïau, dogfennau, sylwadau, cyfarwyddydau, materion, hysbysiadau neu ddatganiadau gael eu symud ymaith o’r mannau lle y’u rhoddir ar gael i’w harolygu neu y’u cyhoeddir ar wefan yr CBC o ddiwedd y cyfnod o chwe wythnos sy’n dechrau â’r diwrnod ar ôl i’r CDS gael ei fabwysiadu gan yr CBC o dan adran 67(3) o Ddeddf 2004 neu ei gymeradwyo gan Weinidogion Cymru o dan adran 65(9)(a) neu 71(4)(b) o’r Ddeddf honno. Julie James Y Gweinidog Tai a Llywodraeth Leol, un o Weinidogion Cymru 18 Mawrth 2021